b'\n_START_ARTICLE_\nRonald Coase\n_START_SECTION_\nProblema costului social\n_START_PARAGRAPH_\nStudiul a fost publicat in Journal of Law and Economics, c\xc3\xa2nd Coase era membru al Departamentului de Economie din University of Virginia. Articolul expune idea c\xc4\x83 distinc\xc8\x9bia dintre f\xc4\x83pta\xc8\x99i \xc8\x99i victime nu este una tran\xc8\x99ant\xc4\x83 atunci c\xc3\xa2nd este vorba despre externalit\xc4\x83\xc8\x9bi. Exemplul oferit de Coase este cel al unui fermier ale c\xc4\x83rui turme se abat \xc3\xaen lanul vecinului. Indiferent care ar fi decizia fermierului (aceea de a \xc3\xaempiedica turma s\xc4\x83 ajung\xc4\x83 pe terenul vecinului sau de a o l\xc4\x83sa liber\xc4\x83), at\xc3\xa2t el c\xc3\xa2t \xc8\x99i vecinul s\xc4\x83u vor fi \xc3\xaen dezavantaj._NEWLINE_Coase  sus\xc8\x9bine c\xc4\x83, atunci c\xc3\xa2nd costul tranzac\xc8\x9biilor este nul, este irelevant sub aspect economic cui i-au fost alocate in mod ini\xc8\x9bial drepturile de proprietate; cei doi fermieri vor ajunge la o \xc3\xaen\xc8\x9belegere. Acest argument st\xc4\x83 la baza faimoasei \xe2\x80\x9eteoreme a lui Coase\xe2\x80\x9c._NEWLINE_C\xc3\xa2nd costurile de tranzac\xc8\x9bie sunt suficient de mari, drepturile de proprietate ini\xc8\x9biale vor avea un efect semnificativ. Din perspectiva eficien\xc8\x9bei economice, drepturile de proprietate ar trebui astfel alocate \xc3\xaenc\xc3\xa2t s\xc4\x83 se ajung\xc4\x83 la o ac\xc8\x9biune economic\xc4\x83 eficient\xc4\x83. \xc3\x8en exemplul men\xc8\x9bionat, dac\xc4\x83 este eficient s\xc4\x83 nu se restric\xc8\x9bioneze turma, atunci posesorul animalelor ar trebui s\xc4\x83 primeasc\xc4\x83 dreptul de a intra cu turma \xc3\xaen lan; dac\xc4\x83  e ineficient s\xc4\x83 se procedeze a\xc8\x99a, posesorul lanurilor ar trebui s\xc4\x83 primeasc\xc4\x83 dreptul ca lanul s\xc4\x83 nu fie c\xc4\x83lcat de turma de animale. Costurile de tranzac\xc8\x9bie implic\xc4\x83 \xc8\x99i o problem\xc4\x83 legat\xc4\x83 de efectele pe care firmele le au asupra mediului \xc3\xaen care \xc3\xae\xc8\x99i desf\xc4\x83\xc8\x99oar\xc4\x83 activitatea. Aceast\xc4\x83 problem\xc4\x83 este cunoscut\xc4\x83 drept problema efectelor colaterale numite externalit\xc4\x83\xc8\x9bi negative, care, \xc3\xaen concep\xc8\x9bia economic\xc4\x83 tradi\xc8\x9bional\xc4\x83, trebuie rezolvate prin taxarea generatorului de externalit\xc4\x83\xc8\x9bi.'